|  |  |
| --- | --- |
|  | **JU ZAVOD ZA MEDICINU RADA** **KANTONA SARAJEVO** |

Broj: 01-286/22

PRIRUČNIK ZA OSOBLJE

ODRŽAVANJE ČISTOĆE

U ZAVODU

Sarajevo, mart 2022.g

**UVOD**

U cilju održavanja čistoće u JU Zavod za medicinu rada KS potrebno je stalno čišćenje i održavanje određenih prostora, površina, opreme, aparata i sredstava. Pod čišćenjem se podrazumijeva uklanjanje svih oblika nečistoće, sakupljanje i odlaganje svih vrsta otpada, kao i dezinfekcija prostora, površina i sredstava.

**ŠTA JE OBUHVAĆENO ČIŠĆENJEM**

U JU Zavod za medicinu rada KS se čiste:

* Sve podne površine
* Radne površine
* Sanitarni prostori i uređaji
* Prozori i vrata
* Oprema i aparati
* Prostorija za odmor
* Sanitetska i službena vozila

Čišćenje obuhvata i održavanje čistoće, sakupljanje i uklanjanje otpada, u neposrednoj blizini Zavoda (ulaz u Zavod, površine oko Zavoda, prostor na parkingu i sl.).

**NAČIN I PERIOD ČIŠĆENJA**

Čišćenje i pranje podnih površina vrši se dva puta dnevno vodom i deterdžentom nakon što se ukloni otpad i odnese u kontejnere, a po potrebi i češće. Čišćenje se obavlja isključivo vlažnim zogerom, četkom, krpom ili spužvom.

Čišćenje i pranje radnih površina (radni stolovi, ležajevi za intervencije, terapijska kolica, pult na recepciji, klupe u čekaonicama i dr.) vrši se svakodnevno.

Pranje umivaonika u ordinacijama, intervencijama, kancelarijama kao i čišćenje sanitarnih čvorova provodi se dva puta na dan toplom vodom i deterdžentom. Pranje zidne keramike obavlja se dva puta sedmično toplom vodom i deterdžentom.

Prozori se peru jedanput mjesečno, a vrata jedanput sedmično. Pranje prozora se vrši i češće ako za to postoji potreba. Prozori se peru toplom vodom i deterdžentom za pranje stakla, a posušuju se gumenim brisačem. Vrata se peru također toplom vodom, spužvicom i deterdžentom. Nakon ispiranja čistom vodom vrata se posušuju suhom i čistom krpom.

Održavanje higijene (čišćenje) opreme i aparata vrši se svakodnevno suhim ili vlažnim prebrisavanjem u zavisnosti od aparata.

Kuhinja se čisti svakodnevno, sedmično i mjesečno. Pod čišćenjem koje se provodi svakodnevno podrazumijeva se uklanjanje otpada, provjetravanje i ventilacija, prebrisavanje podnih i radnih površina sa ili bez upotrebe deterdženata što će zavisiti od stepena zaprljanosti. Sedmično čišćenje kuhinje je pranje podnih površina toplom vodom, antiseptičnim deterdžentom i četkom. Sedmično se vrši pranje zidne keramike sa deterdžentom, toplom vodom i četkom i ulaznih vrata u kuhinju. Mjesečno čišćenje je generalno čišćenje kuhinje sa pranjem i ribanjem podnih i radnih površina, sudopera, posuđa, frižidera, šporeta, vrata i prozora uz upotrebu deterdženata. Sedmično čišćenje vrši se petkom poslije ručka, a mjesečno čišćenje zadnjeg petka u mjesecu.

**OSOBE ZADUŽENE ZA ČIŠĆENJE**

Čišćenje podnih površina, prostorija, sanitarnih čvorova, vrata i prozora, klupa u čekaonici vrše radnice na održavanju higijene i to prema objašnjenoj dinamici (dva puta dnevno, jedan puta dnevno, sedmično ili mjesečno) i prema rasporedu koji sačini glavna sestra Zavoda.

Čišćenje površina radnih stolova i opreme vrše medicinske sestre/tehničari koji rade na istima.

Za održavanje higijene ambulanti i prostorija koje se nalaze van sjedišta Zavoda zadužene su radnice na održavanju higijene koje rade u njima.

Za održavanje prostorija za odmor zadužene su radnice na održavanju higijene.

Za čišćenje i dezinfekciju vozila zaduženi su vozači.

**SREDSTVA ZA ČIŠĆENJE**

Čišćenje se vrši zogerima, četkama, spužvom, krpama uz upotrebu tople vode i sredstava za čišćenje (detredžent, tečni vim, razni preparati za čišćnje, sprej za staklo, drvene i plastične površine i sl.).

**POSTUPCI KOJIH SE TREBA PRIDRŽAVATI PRI ČIŠĆENJU**

Za čišćenje nije dozvoljena upotreba metle radi raspršivanja mikroorganizama u vazduhu. Oprema za čišćenje i pranje kao što su zogeri, četke, krpe, spužve i kante peru se vrućom vodom i deterdžentom svakodnevno i odlažu osušeni.

Pribor za čišćenje sanitarnog čvora se ne smije koristiti za čišćenje drugih prostorija.

**DEZINFEKCIJA**

Poslije čišćenja određenih prostora, površina, opreme, aparata i sredstava obavezno je provođenje i dezinfekcije. Ovo se posebno odnosi na površine onečišćene krvlju i drugim izlučevinama.

Dezinfekcija podnih površina obavezno se provodi jednom dnevno na svim mjestima povećanog rizika od infekcije (laboratorija, specijalističke službe, sobe za intervencije, čekaonice, sanitarni čvor i sl.).

Dezinfekcija površina kao što su pultovi, radni stolovi i terapijska kolica vrši se jednom sedmično.

Dezinfekcija kvaka na vratima i rukohvata na stubištu vrši se svakodnevno.

Za dezinfekciju prostorija za odmor zadužene su radnice na održavanju higijene i vrši se jednom sedmično i to jednokratnim prebrisavanjem podnih i radnih površina. Dezinfekcija se vrši uvijek pri pojavi, ili sumnji, i u toku trajanja zarazne bolesti ili epidemije.

Dezinfekcija sanitetskih vozila vrši se redovno jednom sedmično i vanredno kada je sanitetsko vozilo zaprljano krvlju ili izlučevinama, nakon transporta bolesnika na infektivnu kliniku i u slučaju smrti prevoženog lica u toku transporta.

Dezinfekcija opreme i aparata se vrši prema potrebi i uputstvu.

Dezinfekciju pojedinih površina, prostora, sredstava, opreme i aparata vrše osobe zadužene za njihovo čišćenje. Dezinfekcija se vrši prebrisavanjem odgovarajućim sredstvima, najčešće preparatima hlora, razblaženim prema uputstvu za upotrebu.

**ODLAGANJE OTPADA**

Otpad se odlaže u zatvorene kante u koje se prethodno stavlja PVC vrećica. Vrećice treba da budu vodootporne, dovoljno čvrste i da imaju vezicu za vezanje. Komunalni otpad (osim šiljatih i oštrih predmeta) odlaže se dnevno, ili češće ako se vrećica napuni, u zavezanim PVC vrećicama koje se odnose u kontejner unutar kruga Zavoda.

Šiljati predmeti (igle, jednokratni skalpeli) se nakon upotrebe odlažu u prikladne kontejnere sa čvrstim zidom, potom se zatvaraju zatvaračem i pakuju u PVC vrećice narandžaste boje. Tako zapakovani kontejneri odlažu se u posebnu prostoriju u Zavodu i mjesečno predaju drugim subjektima koji se bave tretiranjem ovakvog otpada.

**PROVJETRAVANJE PROSTORIJA**

Provjetravanje prostorija kao mjera održavanja higijene provodi se dva puta dnevno po pola sata (u vrijeme pauze u prvoj i drugoj smjeni) prirodnim ili vještačkim putem ili češće ako ima potrebe.

**VOĐENJE EVIDENCIJE**

Evidencija čišćenja i dezinfekcije vodi se svakodnevno u Knjizi evidencije čišćenja. Knjiga se vodi upisom datuma i ispisa da je prostor očišćen. Ako je i prostor dezinfikovan, naziv i koncentracija dezinfekcionog sredstva uz potpis osobe koja je izvršila čišćenje i dezinfekciju. Knjigu svakodnevno potpisuje glavna ili odgovorna sestra Zavoda.

Knjigu evidencije čišćenja sanitetskih vozila vode vozači a potpisuje je rukovodilac službe pravnih, kadrovskih i opštih poslova.

**KONTROLA ČIŠĆENJA**

Kontrolu čišćenja i dezinfekcije kao i izdavanje potrebnih sredstava za čišćenje i dezinfekciju vrši glavna sestra Zavoda.

 Rukovodilac pravnih, kadrovskih i opštih poslova

 Amra Bajrić, dipl.pravnik